Ridelva

Ridelva (nordsamisk: Riddojohka, i øvre del Giellasjohka) er ei elv i Vadsø kommune i Finnmark. Den er ei sideelv til Skallelva og er 25,7 kilometer lang.

Elva har utspring på sørsida av Falkfjellet, hvor et mylder av småbekker etter hvert samles til ei elv som renner ned østhellinga på fjellet. Her møter den først Vasaelva fra Vasavannet i sør, og senere Tverrelva, som kommer inn fra nord. Landskapet blir heretter flatere og elva roligere. Den renner i et meanderende løp gjennom et myrlendt landskap, tildels med skog langs elvebredden. Fra sør kommer Falkorelva inn, og et par kilometer senere løper Ridelva sammen med Skallelva. Ved samløpet er Ridelva større enn hovedelva, som fem kilometer senere munner ut i Varangerfjorden ved bygda Skallelv.

I nedre del av nedbørfeltet, på sørsida av elva, er det en god del hytter med tilhørende veinett.

Skallelvvassdraget ble i 1980 vernet mot kraftutbygging i Verneplan II for vassdrag. Mesteparten av Ridelvas nedbørfelt ligger innenfor Varangerhalvøya nasjonalpark, som ble opprettet i 2006.

Referanser 

Elver i Vadsø
Skallelvvassdraget